《与启南游虞山二首 其一》
明代·吴宽

我本不饮人，爱山如爱酒。春游亦易事，出户即掣肘。

决策为此亦，所幸得良友。譬彼足病弱，扶掖乃能走。

虞山遥在望，岂意落吾手。侧足乱石间，纵目平湖口。

赏心虽云乐，吊古怅然久。丹井事有无，刻铭覆华构。

如何梁昭明，书台蔽林薮。

作者简介：（1435—1504）明苏州府长洲人，字原博，号匏庵。为诸生时，即有声望，遍读《左传》、《史记》、《汉书》及唐宋大家之文。成化八年会试、廷试皆第一，授修撰。侍孝宗东宫，进讲闲雅详明。孝宗即位，迁左庶子，预修《宪宗实录》，进少詹事兼侍读学士。丁忧后，入东阁，专典诰敕。进礼部尚书。卒谥文定。宽亦履高洁，不为激矫，而自守以正。其诗深厚郁，自成一家。兼工书法。有《匏庵集》。